El Mite de la Creació segons els escandinaus
1. Ginnungagap era el nom de la gran buidor abans que existís el món o cap ésser vivent.

2. Molt lluny, al sud de Ginnungagap, hi havia l’ardent regne de Muspell, amb les seves extenses i fumejants ribes plenes de verí i amb enormes llacs de foc. Res no podia créixer en aquell reialme abrusador.
3. Al nord es trobava el regne fosc i fred de Niflheim, on les fonts gelades feien sorgir rius de glaç. Res no podia créixer tampoc en aquell reialme, on tot era fosc i les muntanyes no eren més que grans blocs de gel.
4. Lentament, durant anys i anys i anys, les ràfegues ardents de Muspell van començar a fondre les muntanyes gelades de Niflheim.
5. D’entre el gel que es fonia, va emergir el gegant Ymir, el primer ésser de l’immens Ginnungagap.

6. Al seu costat va aparèixer una vaca sorgida del gel. La vaca volia la sal que es trobava a les muntanyes de glaç i Ymir s’alimentava de llet de la vaca. Ymir es va anar fent gros i més gros.
7. La vaca va llepar muntanyes senceres de glaç. De l’interior d’una d’aquestes muntanyes van aparèixer dos nous éssers: el déu Buri i la seva dona. Ells van tenir un fill a qui van anomenar Bor i aquest va tenir un fill anomenat Odín, que va esdevenir el rei de tots els déus.

8. Ymir era cruel i brutal. Odín i els demés déus no van poder aguantar més els seus actes malvats i entre tots el van matar.

9. De l’enorme cos de Ymir es va formar la terra. La seva sang va esdevenir el mar, la seva carn es va convertir en la terra, els seus ossos van formar les muntanyes i els seus cabells formaren els arbres. Odín i els altres déus van formar el cel amb el seu crani, sostingut per quatre pilars altíssims.
10. Odín va agafar brases de les profunditats ardents de Muspell i amb elles va crear el sol i la lluna. Aleshores els va posar al cel. Tan bon punt el sol i la lluna van començar a brillar damunt el nou món a Ginnungagap, el glaç es va començar a fondre i les plantes i els arbres van començar a créixer.

11. L’arbre més gran de tots era Yggdrasil, sorgit justament al centre de la terra. Les seves arrels penetraven fins a la part més fonda de la creació i les seves fulles tocaven la part superior del cel.

12. Odín estava satisfet amb el seu nou món i el va anomenar Midgard, “la terra mitjana”. Però el món encara necessitava persones.
13. En una de les seves passejades, Odín va trobar dos arbres caiguts, un freixe i un om. Els va treure del fang i de la seva fusta en va formar el primer home i la primera dona. Odín els va alenar al damunt i així els va donar la vida, els pensaments i els sentiments, l’oïda i la vista.
14. A l’home el va anomenar Ask i a la dona, Embla. A partir d’ells va sorgir la humanitat sencera. Els humans tenien la tasca de tenir cura de Midgard, mentre que els déus van retirar-se a Asgard, el seu regne del cel.

15. Però no tothom estava content del treball realitzat per Odín. Les germanes del gegant Ymir seguien plorant la seva mort i buscaven una manera de venjar-se dels déus que l’havien matat.

16. Elles es van trobar al peu de Ydrasil i van començar a marcar línies en el seu tronc.

17. Cada línia era una vida humana, formada de revolts i girs, que començava amb el naixement i acabava amb la mort. Al final de cada línia feien un tall profund per assegurar-se que els humans mai serien tan poderosos com els déus.
18. Aquest encanteri fou tan poderós que Odín no va poder fer res per canviar-lo. Així Ydrasil va ser conegut com “l’arbre de la vida” i els humans van saber el què era la mort i el patiment en el seu món.

Exercicis sobre el mite escandinau
1. Els arbres tenen un paper molt important en la cultura i la mitologia escandinava. Com ho veiem en aquest relat?
2. Què posa en comunicació el gran arbre Ydrasil?
3. Quines són les diferències entre Ginnungagap, Midgard i Asgard?
4. En molts dels mites de creació, al principi hi ha el “no-res”. Com és aquest “no-res” segons el mite escandinau?
5. Per què crea Odín a les persones?

6. A quines preguntes intenta respondre aquest mite sobre l’ésser humà?
7. A quines preguntes intenta respondre aquest mite sobre el món?

8. Quines semblances trobes entre aquest mite de creació i el d’altres cultures?
